Hraško, Igor, poslanec NR SR (2013-05-14):
Ďakujem pekne za ospravedlnenie. Kolegyne, kolegovia, máme tu zákon, ktorý je druhou etapou reformy ESO, teda verejnej správy. No a v prvom rade nás budú zaujímať teda tie hodnoty, ktoré by nám to malo priniesť. Veci pre bežných obyvateľov sú, myslím, jasné. Bolo to už deklarované na začiatku prípravy celej reformy verejnej správy, keď sa deklarovalo, aby ľudia nemuseli dochádzať ďaleko na viacej miest, behať po mestách, medzi mestami a tak ďalej. To je, myslím, krok správnym smerom, takisto zavádzanie eGovernmentu ako takého, aby doklady sa dali vybaviť takisto z jedného miesta, aby človek nemusel behať na viacero úradov, prípadne z obce do mesta, pretože možnože aj na pošte by mohlo byť zriadené také pracovisko, aby sa človek dostal k základným dokumentom, kvôli ktorým potom nemusí niekde behať, aby boli zriadené elektronické schránky pre firmy, aby doručovanie bolo zjednodušené a tak ďalej. To sú všetko kroky správnym smerom. K tomuto by sme mali v podstate v konečnom dôsledku dôjsť. Teraz je tu polemika o tom, koľko sa reformou verejnej správy v tomto štádiu ušetrí. Kolega Beblavý a kolega Zajac tu už spomínali nejaké čísla. A ja by som povedal, že je práve ten problém v tom, v tých číslach. Mne sa totižto zdá, že to sú také, už som to kritizoval aj pri schvaľovaní rozpočtu na tento rok, fiktívne číselká, ktoré si niekde vykonštruujeme. Ukážeme ich, že sú tu. A potom na konci ich ukážeme, že sme ich ušetrili, pretože sa v podstate nič neudialo. To je tak, ako ja si naplánujem, že tento rok nabehám na svojom aute 40 tisíc kilometrov. A viem, že to fyzicky neuvládzem, pretože jednak na to nemám fyzicky čas a možno ani na čo by som to robil. Že? Možno nabehám len tisíc kilometrov a potom deklarujem, joj, no však som ušetril 39 tisíc kilometrov, koľko je to ušetrených pohonných hmôt, ako som super hospodáril. To sa potom super hospodári aj v takýchto veciach. To už som spomínal aj v návrhu rozpočtu, kde si jednotlivé ministerstvá už stanovili úspory, že koľko sú ochotné usporiť. No, samozrejme, keď sa naplánuje viacej a, samozrejme, sa nám to nesplní, tak potom môžeme deklarovať, usporili sme toľkoto. No a keďže máme úsporu, môžeme to rozdeliť na odmenách. To sa potom vyhadzujú peniaze do luftu, samozrejme, len tým, ktorí sú tí príslušní strane a, samozrejme, tí poslušní. Ďalej teda vyvstáva tu otázka neobsadiť neobsadené miesta. To je tiež taká fiktívna položka, že plánujeme niečo, ale tak nebudeme to zvyšovať, načo, však tých zamestnancov tam je dosť, mali sa rušiť manažmenty, no len sa presunuli, v podstate nezrušilo sa nič, pretože ten prednosta alebo teda ten vedúci úradu má svoju sekretárku, má tam nejakého zástupcu, ono sa to len presunulo do inej miestnosti. Týmto sa vlastne neprepúšťali osoby, neušetrilo sa nič. Mňa by ale v prvom rade zaujímalo, keďže sa tu menia garnitúry, ja som to položil aj ako otázku v interpeláciách, nedostal som na to odpoveď a zaujíma ma to znovu: Koľko sa vyhodilo peňazí na odstupné pri zmene v štátnych úradoch pri nástupe vlády Roberta Fica? To ma zaujíma, pretože to sú peniaze, ktoré sa vyhodili, lebo sa zase zmenila garnitúra, zase sa len vymenili tieto posty, opäť politické nominácie. Tie kritizujeme naozaj dosť často. A budeme ich kritizovať stále, pretože, samozrejme, tým si vládna strana, tá aktuálna, ktorá je pri moci, uzurpuje to, aby mala ešte väčší dosah, väčšiu moc. A to v podstate bolo tu spomínané kolegom Beblavým, opäť sa koncentruje politická moc na štátne úrady, na ovplyvňovanie, na posúvanie a, samozrejme, opäť vytváranie korupčného prostredia. Včera sme symbolicky vypustili 500 miliónov,. ktoré sa u nás minú na korupciu. Tie peniaze by mohli byť minuté iným spôsobom. To tiež súvisí s tým, pretože ak je niekto na úrade a nie je príslušný našej správnej garnitúre, tak jednoducho aby sa niečo vybavilo, tak si ich niekto zapýta, že, no, viete, dalo by sa to, ale za takýchto podmienok. Takže to je ďalšia vec, vytváranie korupčného prostredia. Tie čísla, ktoré by som ja chcel vidieť v rámci toho šetrenia, by boli napríklad v tomto. Správne by sa mali spájať úrady, aby neboli rozmiestnené, porozhadzované po celých mestách. Beriem príklad u nás v Martine, katastrálny úrad je na severe, úrad zas ďalší, životného prostredia, je úplne niekde inde, úrad ďalší je úplne niekde inde a človek musí poletovať, keď potrebuje niečo vybaviť. Ono je pravda, že tam človek nechodí každý deň, ale možno tak raz za dva, za tri roky, keď potrebuje možno ísť raz za život na niektorý úrad. Ale, dobre, poďme ich spájať. Mňa by v tomto prípade zaujímala taká jedna veľká plachta, excelovský súbor to dokáže spraviť, aby sme to mali viditeľné, na takej veľkej plachte by to bolo ešte viditeľnejšie, mať pekne zoznam miest, kde sú tieto úrady, a mať tam vypísaný úrad životného prostredia, úrad civilnej ochrany, úrad verejného zdravotníctva a tak ďalej, počet zamestnancov, nájomné, koľko sa platí za tieto budovy a potom výsledok, kde by sa mali presťahovať do nejakej budovy. A teraz toto škrtneme. Čiže tu sme ušetrili toľkoto tisíc, tu sme ušetrili toľkoto desiatok tisíc, tu sme ušetrili toľkoto a budeme mať náklady len toľko. Spravíme to za každé mesto summa summarum, podčiarknuté. A máme 57 miliónov ročne ušetrených alebo teda ušetrenie ročného, nebudeme rušiť úrady každý deň a spájať ich, máme ušetrených toľkoto a toľkoto desiatok, miliónov, stoviek miliónov eur. Neviem, či to bude viditeľné, či sa to bude dať takto vyčísliť, ale to by bolo celkom fajn, pretože tu by sa ukázali reálne čísla, koľko sa dokázalo ušetriť na nájomnom, na budovách, ktoré sú zbytočné, dneska okupujú isté úrady. Ďalší problém, ktorý sa tu vyskytuje, teraz odbehnem od čísiel, je funkčnosť jednotlivých úradov. Tu som spomenul Úrad verejného zdravotníctva, teda hygienu. Tieto úrady majú svoje zvláštne pracoviská, pretože robia určité rozbory. A musia ich robiť operatívne, lebo ak vznikne niekde nejaký problém, niekto musí vyštartovať, zobrať vzorky, otestovať ich a ukázať nejaký výsledok. Neviem si predstaviť, že by sa hygiena s celým svojím zariadením presťahovala do nejakej budovy, kde zároveň bude nejaká úplne iná administratíva, a tieto pokusy sa robili priamo tam. Mnohé úrady majú svoje archívy. Sú to veľké archívy, veľké ťažké skrine. A tí sa budú tiež musieť presúvať. Na súčasných úradoch, ktoré sú, buď sa musia nafúknuť, zoberieme pumpy, alebo teda sa musí im zabezpečiť nejaká väčšia budova. A suterén bude obsadený trebárs len takýmito skriňami, ale nepríde mi to moc efektívne, aj keď dá sa to, dobre, budiž. Čiže toto sú problémy, ktoré nás čakajú, pretože to sú už problémy, na ktoré poukazujú niektorí úradníci práve z týchto úradov, že to sú blbosti, ktoré sa tu chystajú. Ale, žiaľ, asi sa to už nedá zastaviť, tak sa s tým budú musieť nejakým spôsobom vysporiadať. No a teraz sa vrátim k tým ďalším fiktívnym číslam, ktoré nás čakajú. Deklaruje sa tu ušetrenie nejakých 700 miliónov do nejakého roku. A opäť môžeme polemizovať o tom, či tu budú reálne peniaze alebo opäť nejaké fiktívne, s ktorými sa počíta a ktoré sa potom ukážu, že sa ušetria. No celá táto verejná správa po tom zbehu všetkých úradov bude musieť fungovať na nejakom informačnom systéme. A ten informačný systém v súčasnosti neexistuje. Každý úrad má svoj nejaký informačný systémik, na ktorom si fičí, má tam nejaké údajíky, dokonca sa to nedá ani poprepájať, pretože je to mišung všelijakých softvérov. To znamená, že sa bude musieť spraviť nejaký jednoliaty veľký softvér, ktorý to všetko bude zastrešovať, dávať dohromady a bude fungovať na úrade prvého kontaktu toho človeka, odkiaľ sa budú dať vytiahnuť údaje z matriky, občiansky preukaz, pasové, úrad životného prostredia, hygiena a tak ďalej. No a povedzme si, že ten informačný systém nebude zadarmo. Že? Neviem si predstaviť, že by ho niekto spravil zadarmo pre nás. No a povedzme, že ten bude stáť odhadom 700 miliónov. Super, ale nebudeme to platiť my. Veď tie peniaze nám dá veľmi láskavo Európska únia. No a čo potom budeme môcť povedať? Ušetrili sme 700 miliónov, lebo to nešlo z nášho rozpočtu. Takže to sú také opäť fiktívne peniaze, predpokladám, že to takto môže vyzerať. Keď budeme hodnotiť výsledok ESO po niekoľkých rokoch, tak potom si povieme, či to tak bolo alebo to tak nebolo. Takže ja budem chcieť vidieť skutočne tie reálne čísla, to, čo som povedal, z tej veľkej plachty, budeme škrtať budovy, zlé nájmy, škrtať ľudí, osoby, ktoré tam nie sú potrebné, pretože ak sme mali upratovacie čaty v trinástich budovách, teraz ich budeme len v jednej budove. To znamená, že mali by sa prepustiť alebo neviem si predstaviť, že by vykonávali nejakú inú činnosť v danej budove. Toto vyškrtáme, summa summarum toľko sme dokázali ušetriť reálne čísla. Vtedy bude táto reforma efektívna, bude to aj otvorené, transparentné a bude to skvelé pre občanov aj pre tých, ktorí o tom rozhodujú. Samozrejme, už tá koncentrácia politickej moci dosadzovaním politickými nomináciami, to už je stála pesnička, ktorú si budete obohrávať vy stále, pretože stále vám to vyhovuje. My nezávislí poslanci, nestranícki, sme tu predsa len taká iná odnož politiky, ako je v súčasnosti, takže bude to ešte celkom zaujímavé. V každom prípade keďže sa mi to nepáči a zo strán opozície hlavne teda zaznievajú kritické hlasy, nie je to dobre pripravené ešte podľa mňa, dávam procedurálny návrh, aby sa tento zákon stiahol z rokovania tejto schôdze na dopracovanie. Ďakujem pekne.